A BIZOTTSÁG HATÁROZATA
(2008. augusztus 25.)
a vezetőiengedély-kategóriák közötti egyenértékűségről
(az értesítés a C(2008) 3790. számú dokumentummal történt)
(EGT-vonatkozású szöveg)
(2008/766/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vezetői engedélyekről szóló, 1991. július 29-i 91/439/EGK tanácsi irányelvre (1) és különösen annak 10. cikkére,
mivel:
(1)
A 91/439/EGK irányelv úgy rendelkezik, hogy kölcsönösen el kell ismerni a tagállamok által kiadott vezetői engedélyeket, beleértve azokat is, amelyeket a kölcsönös elismerési elv alkalmazásának időpontja előtt adtak ki.
(2)
A vezetői engedélyek kölcsönös elismerésének elve magában foglalja valamennyi olyan jogosultság teljes elismerését, amelyet az engedély jogosultjának a kiadáskor érvényes nemzeti rendelkezésekkel összhangban biztosítottak.
(3)
A 91/439/EGK irányelv úgy rendelkezik, hogy a tagállamoknak egyenértékűséget kell megállapítaniuk a szóban forgó irányelv végrehajtását megelőzően kiadott és a közösségi minta szerinti vezetői engedélyek kategóriái között. Ezeket az egyenértékűségeket a Bizottságnak jogilag kötelező érvényű formában kell elfogadnia.
(4)
A vezetőiengedély-kategóriák közötti, az egyes vezetőiengedély-kategóriák egyenértékűségéről szóló, 2000. március 21-i 2000/275/EK tanácsi határozatban (2) megállapított egyenértékűségre vonatkozó táblázatokat frissíteni kell, különös tekintettel a Közösség legutóbbi bővítésére.
(5)
A 2000/275/EK határozatot ezért hatályon kívül kell helyezni,
ELFOGADTA EZT A HATÁROZATOT:
1. cikk
E határozat valamennyi, a tagállamok által kiadott érvényes, forgalomban lévő vezetői engedélyre alkalmazandó.
2. cikk
A tagállamokban a 91/439/EGK irányelv maradéktalan végrehajtása előtt kiadott vezetői engedélyek és a 91/439/EGK irányelv 3. cikkében meghatározott egységesített vezetőiengedély-kategóriák közötti egyenértékűségre vonatkozó táblázatok e határozat I. mellékletében szerepelnek.
3. cikk
(1) A 91/439/EGK irányelv végrehajtása előtt kiadott vezetői engedélyekben feltüntetett kategóriák a vezetői engedély cseréje nélkül feljogosítanak az e határozat I. mellékletében ismertetett megfelelő kategóriákba tartozó járművek vezetésére. Érvényesülhetnek bizonyos korlátozások, amelyek az adott jogosítvány vonatkozásában e határozat I. mellékletében feltüntetésre kerülnek.
(2) Valamely vezetői engedélynek a 91/439/EGK irányelv I. és Ia. mellékletében leírt közösségi mintájú vezetői engedélyre való lecserélése esetén jogosultja számára az e határozat I. melléklete szerinti egyenértékű jogosultságokat kell biztosítani.
(3) A megfelelő jogosultságok korlátozását jelző kódok a 91/439/EGK irányelv 7. cikke (1) bekezdésének a) pontjában említett harmonizált közösségi kódok.
(4) A vezetői engedélyeknek a 91/439/EGK irányelv 1. cikkének (2) bekezdése szerinti kölcsönös elismerése nem vonatkozik a nemzeti vezetőiengedély-kategóriákra.
4. cikk
A 2000/275/EK határozat e határozat hatálybalépésének napján hatályát veszti.
A hatályon kívül helyezett határozatra történő utalásokat úgy kell tekinteni, mintha erre a határozatra vonatkoznának és a II. mellékletben foglalt megfelelési táblázattal összhangban kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 2008. augusztus 25-én.